Ενκάντο: Ένας Κόσμος Μαγικός

Το ***Ενκάντο: Ένας Κόσμος Μαγικός*** (πρωτότυπος τίτλος: ***Encanto***) είναι Αμερικανική μουσική ταινία φαντασίας κινουμένων σχεδίων υπολογιστή του 2021 σε παραγωγή της Walt Disney Animation Studios και διανομή της Walt Disney Pictures. Αποτελεί την 60η ταινία κινουμένων σχεδίων μεγάλου μήκους της Disney. Σκηνοθετήθηκε από τους Τζάρεντ Μπους και Μπάιρον Χάουαρντ, συν-σκηνοθετήθηκε από την Τσαρίς Κάστρο Σμιθ, παράχθηκε από τους Ιβλετ Μερίνο και Κλαρκ Σπένσερ, και γράφτηκε από τους Κάστρο Σμιθ και Μπους, οι οποίοι έγραψαν και την ιστορία με τους Χάουαρντ, Λιν Μάνουελ Μιράντα, Τζέισον Χαντ, και Νάνσι Κρους, Πρωταγωνιστούν οι Στέφανι Μπεατρίζ, Μαρία Σεσίλια Μποτέρο, Τζον Λεγκιζάμο, Μάουρο Καστίγιο, Τζέσικα Ντάροου, Άνγκι Σεπέντα, Καρολίνα Γκαϊτάν, Νταϊάν Γκερέρο, και Βίλμερ Βαλντεράμα. Το *Ενκάντο: Ένας Κόσμος Μαγικός* ακολουθεί μια πολυγενεακή Κολομβιανή οικογένεια, τους Μαδριγάλ, που όλοι τους, εκτός από την Μιραμπέλ Μαδριγάλ, κατέχουν υπερφυσικές ικανότητες, τις οποίες χρησιμοποιούν για να βοηθήσουν την αγροτική τους κοινότητα, το Ενκάντο. Όταν η Μιραμπέλ ανακαλύπτει πως η οικογένεια χάνει την μαγεία της και ξεκινάει ένα ταξίδι για να βρει το γιατί και για να σώσει την οικογένειά της και το σπίτι της.

Το *Ενκάντο: Ένας Κόσμος Μαγικός* έκανε πρεμιέρα στο El Capitan Theatre στο Χόλυγουντ στις 3 Νοεμβρίου του 2021 και κυκλοφόρησε στις Ηνωμένες Πολιτείες Αμερικής στις 24 Νοεμβρίου. Αν και ήταν εισπρακτική αποτυχία, εισπράττοντας $256.8 εκατομμύρια έχοντας στοιχήσει $120–150 εκατομμύρια, έλαβε ευρύτερη επιτυχία μετά από την κυκλοφορία του στο Disney+ στις 24 Δεκεμβρίου. Έλαβε αναγνώριση από τους κριτικούς για τον χαρακτηρισμό, την μουσική, τα κινούμενα σχέδια, τις φωνητικές ερμηνείες και το συναισθηματικό βάθος. Έλαβε υποψηφιότητα για τρία βραβεία στα Βραβεία Αμερικανικής Ακαδημίας Κινηματογράφου 2021, κερδίζοντας Όσκαρ Καλύτερης Ταινίας Κινουμένων Σχεδίων, και έλαβε πολλές άλλες διακρίσεις.

## Πλοκή
Μια ένοπλη επίθεση αναγκάζει το νεαρό ζεύγος Πέδρο και Άλμα Μαδριγάλ να εγκαταλείψουν το Κολομβιανό χωριό τους με τα τρίδυμα μωρά τους Πέπα, Μπρούνο και Χουλιέτα και τους συγχωριανούς τους. Ο Πέδρο σκοτώνεται, αλλά το κερί που κουβαλούσε η Άλμα αποκτά μια μαγική δύναμη που διώχνει τους επιτιθέμενους και δημιουργεί την Καζίτα, ένα αισθανόμενο σπίτι, την οποία περικυκλώνει από μια πεδιάδα με βουνά.

50 χρόνια αργότερα, η νέα κοινότητα ευδοκιμεί χάρη στην προστασία του κεριού, το οποίο προσφέρει «χαρίσματα» σε κάθε απόγονο των Μαδριγάλ μόλις γίνεται 5 ετών, το οποία χρησιμοποιεί για να την εξυπηρετήσει. Η Πέπα έλαβε το χάρισμα του ελέγχου του καιρού και η Χουλιέτα το χάρισμα να θεραπεύει με τη μαγειρική της. Ο Μπρούνο, που είχε το χάρισμα της προαίσθησης, αποδοκιμάστηκε και κατηγορήθηκε για τις προβλέψεις του, έτσι έφυγε μυστηριωδώς πριν 10 χρόνια. Η μικρότερη κόρη της Χουλιέτα, η 15χρονη Μιραμπέλ, ανεξήγητα δεν έλαβε χάρισμα.

Στα πέμπτα γενέθλια του, ο μικρός γιος της Πέπα, ο 5χρονος Αντόνιο, λαμβάνει το χάρισμα να μιλάει με τα ζώα. Κατά τη διάρκεια της γιορτής που ακολουθεί, οι Μαδριγάλ βγάζουν μια οικογενειακή φωτογραφία χωρίς τη Μιραμπέλ. Η Μιραμπέλ βλέπει ρωγμές στους τοίχους της Καζίτα και τη φλόγα του κεριού να τρεμοπαίζει και τους ειδοποιεί όλους, αλλά οι ρωγμές φεύγουν και όλα φαίνονται φυσιολογικά, με αποτέλεσμα η Αμπουέλα Άλμα να μην την πιστεύει και να της πει να σταματήσει. Το ίδιο βράδυ η Μιραμπέλ κρυφακούει την Αμπουέλα να προσεύχεται και αποφασίζει να σώσει το θαύμα. Η μεγάλη αδερφή της Μιραμπέλ, η 19χρονη Λουίζα, που έχει το χάρισμα της υπεράνθρωπης δύναμης, ομολογεί ότι αισθάνεται να κυριεύεται από το άγχος των συνεχών υποχρεώσεων και της προτείνει να αρχίσει να ψάχνει από τον πύργο του Μπρούνο που βρίσκεται στο απαγορευμένο πλέον δωμάτιο του.

Η Μιραμπέλ, μπαίνοντας στο δωμάτιο του Μπρούνο, ανακαλύπει μια σπηλιά στην κορυφή του πύργου, που περιέχει κομμάτια φωτεινών σμαραγδένιων δίσκων, τα οράματά του και προλαβαίνει να τα μαζέψει και να φύγει προτού η σπηλιά γκρεμιστεί τελείως. Έξω, η Λουίζα αποκαλύπτει στην Αμπουέλα ότι το χάρισμα της εξασθενεί και η Αμπουέλα προειδοποιεί την Μιραμπέλ να σταματήσει ότι κάνει. Η Μιραμπέλ συναρμολογεί το όραμα και ανακαλύπτει ότι απεικονίζει εκείνη και την Καζίτα με ρωγμές. Ο πατέρας της, Αγκουστίν, την βλέπει και την προειδοποιεί να μην πει τίποτα για το όραμα, αλλά τους ακούει η ξαδέρφη της Μιραμπέλ, Ντολόρες, που έχει το χάρισμα της εξαιρετικής ακοής.

Το ίδιο απόγευμα, η μεγαλύτερη αδερφή της Μιραμπέλ, η 21χρονη Ιζαμπέλα, που έχει το χάρισμα να ανθίζει οπουδήποτε και όποτε θέλει λουλούδια, πρόκειται να αρραβωνιαστεί με τον γείτονα των Μαδριγάλ, Μαριάνο Γκουζμάν. Κατά τη διάρκεια της πρότασης του Μαριάνο στην Ιζαμπέλα, η Ντολόρες αποκαλύπτει σε όλους για το όραμα του Μπρούνο για την Μιραμπέλ, η Καζίτα ραγίζει ξανά και όλοι χάνουν τον έλεγχο των χαρισμάτων τους προκαλώντας χάος, ενώ το όραμα συναρμολογείται ξανά από τα ρακούν του Αντόνιο και παρουσιάζεται σε όλους. Ο Μαριάνο φεύγει από το σπίτι προς έκπληξη όλων των συγχωριανών και η Αμπουέλα, μη θέλοντας να τους ανυσηχήσει, τους επιβεβαιώνει ότι η μαγεία δεν κινδυνεύει. 

Η Μιραμπέλ ακολουθεί μερικούς αρουραίους που έχουν κλέψει τα κομμάτια, σε ένα μυστικό πέρασμα πίσω από ένα κάδρο, όπου ανακαλύπτει τον Μπρούνο. Ο Μπρούνο της εξηγεί ότι δεν άφησε ποτέ το σπίτι του και ότι την νύχτα που η Μιραμπέλ δεν έλαβε χάρισμα, είδε ένα όραμα που εναλλασσόταν μεταξύ της Μιραμπέλ να καταστρέφει τη Καζίτα και είτε να τη σώζει και μη θέλοντας να την πληγώσει, εξαφανίστηκε. Με την επιμονή της Μιραμπέλ και τη βοήθεια του Αντόνιο, ο Μπρούνο βλέπει ένα καινούργιο όραμα που θέλει την Μιραμπέλ και την Ιζαμπέλα να αγκαλιάζονται έτσι ώστε να δυναμώσει το κερί.

Η Μιραμπέλ κάνει μια προσπάθεια να ζητήσει συγνώμη από την Ιζαμπέλα, η οποία ομολογεί πως την βαραίνει ο ρόλος της τέλειας και της υπάκουης και ότι ποτέ δεν ήθελε να παντρευτεί τον Μαριάνο, αλλά το έκανε για να ευχαριστήσει την Αμπουέλα. Η Μιραμπέλ τη βοηθά να απελευθερώσει το θυμό της και να χρησιμοποιήσει ελεύθερα το χάρισμα της, κάτι που οδηγεί σε αγκαλιά. Η Αμπουέλα φτάνει και κατηγορεί με μανία την Μιραμπέλ ότι προκάλεσε όλες τις συμφορές της οικογένειας, από θυμό που δεν έλαβε χάρισμα. Τελικά η Μιραμπέλ κατηγορεί την Αμπουέλα ότι οι βλαβερές προσδοκίες της για την οικογένεια φταίνε για την εξασθένηση του θαύματος. Στη διαμάχη που ακολουθεί, ένα κοντινό βουνό σπάει στα δύο και η Καζίτα κατεδαφίζεται, μαζί με το κερί που τελικά σβήνει, αφήνοντας την οικογένεια αδύναμη και αβοήθητη. Η Μιραμπέλ στεναχωριέται και τρέχει μακριά.

Αρκετές ώρες αργότερα, η Αμπουέλα βρίσκει τη Μιραμπέλ δακρυσμένη να κάθεται δίπλα στο ποτάμι όπου σκοτώθηκε ο Πέδρο. Μετά από μια αναδρομή στο παρελθόν της, η Αμπουέλα συνειδητοποιεί ότι η εμμονή της με το να διατηρήσει το θαύμα, την έκανε να αγνοεί πώς οι προσδοκίες και η πίεση της βλάπτουν την οικογένεια. Εκφράζει τύψεις, συμφιλιώνεται με τη Μιραμπέλ και ξανασμίγει με τον Μπρούνο.

Οι τρεις επιστρέφουν στο χωριό και συγκεντρώνονται με τους άλλους Μαδριγάλ για να ξαναχτίσουν την Καζίτα και οι συγχωριανοί τους έρχονται να βοηθήσουν. Μετά από καιρό, το σπίτι ολοκληρώνεται και η Μιραμπέλ τοποθετεί ένα νέο πόμολο στην κύρια πόρτα, ξαναφέρνοντας τα χαρίσματα της οικογένειας και ξαναζωντανεύοντας την Καζίτα. Οι Μαδριγάλ γιορτάζουν και βγάζουν μια νέα οικογενειακή φωτογραφία, αυτή τη φορά με την Μιραμπέλ και τον Μπρούνο.

## Ηθοποιοί

* Στέφανι Μπεατρίζ (Έλενα Δελακούρα στη μεταγλώττιση) ως Μιραμπέλ
* Τζον Λεγκιζάμο (Θάνος Λέκκας στη μεταγλώττιση) ως Μπρούνο
* Μαρία Σεσίλια Μποτέρο (Βίνα Παπαδοπούλου στη μεταγλώττιση) ως Αμπουέλα Αλμα
* Νταϊάν Γκερέρο (Κωνσταντίνα Κορδούλη στη μεταγλώττιση) ως Ισαμπέλα
* Τζέσικα Ντάροου (Νίνα Μαζάνη στη μεταγλώττιση) ως Λουίσα
* Άνγκι Σεπέντα (Χαρά Ζησιμάτου (διάλογοι) και Μαριάννα Καλογεράκη-Βούτσα (τραγούδια) στη μεταγλώττιση) ως Χουλιέτα
* Βίλμερ Βαλντεράμα (Γιάννης Στεφόπουλος στη μεταγλώττιση) ως Αγκουστίν
* Καρολίνα Γκαϊτάν (Ερασμία Μαρκίδη στη μεταγλώττιση) ως Πέπα
* Μάουρο Καστίγιο (Αποστόλης Ψυχράμης στη μεταγλώττιση) ως Φέλιξ
* Adassa (Μαρία Κοσμάτου στη μεταγλώττιση) ως Ντολόρες
* Rhenzy Feliz (Κωνσταντίνος Ρεπάνης στη μεταγλώττιση) ως Καμίλο
* Ravi Cabot-Conyers (Γιάννης Σούσκας στη μεταγλώττιση) ως Αντόνιο
* Μαλούμα (Αντώνης Βλάχος στη μεταγλώττιση) ως Μαριάνο

## Παραπομπές


## Εξωτερικοί σύνδεσμοι
* 
* 
* 

Κατηγορία:Ταινίες του 2021
Κατηγορία:Ταινίες κινουμένων σχεδίων του 2021
Κατηγορία:Αμερικανικές 3D ταινίες
Κατηγορία:Αμερικανικές ταινίες κινουμένων σχεδίων υπολογιστή
Κατηγορία:Αμερικανικές μουσικές κωμικές ταινίες
Κατηγορία:Ταινίες που επηρεάστηκαν από την πανδημία COVID-19
Κατηγορία:Ταινίες IMAX
Κατηγορία:Διαδικτυακά μιμίδια
Κατηγορία:Ταινίες των Walt Disney Animation Studios
Κατηγορία:Ταινίες κινουμένων σχεδίων παραγωγής Walt Disney Pictures
Κατηγορία:Αμερικανικές ταινίες της δεκαετίας 2020
Κατηγορία:Όσκαρ Καλύτερης Ταινίας Κινουμένων Σχεδίων
Κατηγορία:Χρυσή Σφαίρα Καλύτερης Ταινίας Κινουμένων Σχεδίων